als_Latn dik_Latn sag_Latn
Siç dihet para pak kohësh menaxhimi i pyjeve të Kosovës ka kaluar nga MBPZHR, përkatësisht Agjensioni i Pyjeve të Kosovës në kompetenca të komunave.
Komuna e Podujevës i ka pranuar këto përgjegjësi menaxhuese, por me një vërejtje, që fillimisht të bëjë regjistrimin e gjendjes aktuale të pyjeve të komunës së Podujevës, duke qenë të vetëdijshëm se gjendja nuk është aspak e mirë.
Vezir Jonuzi, drejtor i Bujqësisë, Pylltarisë dhe Zhvillimit Rural ka thënë se kryetari i komunës së Podujevës z. Agim Veliu ka caktuar një komision për të bërë regjistrimin e gjendjes së pyjeve fillimisht në zonën Murgullë-Bellasicë, për të vazhduar me komisionin tjetër për regjistrimin e gjendjes në zonën Tërnavicë e kështu me radhë. Komisionet janë në përbërje të anëtarëve të komunës së Podujevës dhe të AKP-së. Deri më tani nga të dhënat e anëtarëve të komisioneve rezulton se gjendja e pyjeve në ato zona ku janë kontrolluar është e rëndë, e sidomos Zona Murgullë-Bellasicë, ku dëmet e mëdha konstatohen të jenë relativisht të vjetra, e sidomos në periudhën e pasluftës e këtej, ka thënë ai.
Në anën tjetër Drejtoria e Bujqësisë, Pylltarisë dhe Zhvillimit Rural ka shtuar aktivitetet për të penguar prerjet ilegale të pyjeve, duke marrë aksione të pandërprera të kontrollit, ku ka përmirësuar gjendjen dukshëm. Z. Jonuzi po ashtu ka bërë ndërrime në stafin ekzistues të Sektorit të Pylltarisë për të shtuar efikasitetin e aktiviteteve. Po ashtu me kompaninë “Pastrimi” ka bërë një marrëveshje të përkohshme për të shfrytëzuar e kamionët e tyre për transportimin e masës drusore të konfiskuar nga prerësit ilegal, përderisa nuk sigurohen kamionët dhe mjetet e nevojshme për këtë proces.
Jonuzi tha se deri më tani janë konfiskuar mbi 100 m3 lëndë drusore, për të cilën gjë po na ndihmon shumë edhe Policia e Kosovës, e sidomos ajo kufitare.
Komuna e Podujevës zë vendin e dytë për nga madhësia e sipërfaqeve pyjore me gjithsejtë 29.050 ha, ku 17.600 ha janë pronë shtetërore dhe 11.450 ha pronë private.
Prandaj kur dihet se çfarë pasurie pyjore ka Llapi, rëndësia e tyre multidimensionale që është për ne dhe për gjeneratat që vijnë, atëherë të gjithë ne u gëzohemi këtyre sukseseve që po arrin komuna e Podujevës në menaxhimin e pyjeve dhe ruajtjen e tyre nga prerësit ilegal.
als_Latn als_Latn als_Latn als_Latn als_Latn als_Latn als_Latn